1. november kunngjørdi Norðurlandaráðið, at Too Good To Go hevði vunnið Umhvørvisvirðislønina fyri 2016. 24. januar fer Stian Olesen (høgrumegin) at halda fyrilestur í Norðurlandahúsinum. Mynd: Magnus Fröderberg/norden. org Too Good To Go hevur fest røtur í Stóra Bretlandi, Fraklandi og Týsklandi, og í ár verður búmerkið at síggja í uppaftur fleiri londum. Higartil er appin tikin niður fleiri enn 800.000 ferðir 24. januar fer Stian Olesen, stjóri í Too Good To Go, at halda fyrilestur í Norðurlandahúsinum. To Good To Go, ið vann Umhvørvisvirðisløn Norðurlandaráðsins í 2016, er ein online pallur, ein app, sum er til fyri at minka um matoyðsl. Konseptið gevur fólki møguleika at keypa mat, sum matstovur og handlar annars tveita burt, bíliga. 1/3 av øllum mati í heiminum verður tveittur burtur, og matoyðsl er ein av trimum størstu orsøkunum til útlát av vakstrarhúsgassum. Too Good To Go er á ein nýhugsandi hátt við til at broyta hesa gongdina–og so er tað eisini gott fyri pengapungin. Konseptið er í stuttum, at matstovur og handlar vátta at vera við í einari skipan, har tey seinasta tíman fyri afturlatingartíð vilja selja mat, sum annars hevði farið í rusk tann dagin, fyri niðursettan prís-heilt niður í 20 kr. Í verki virkar skipan soleiðis: Umvegis'Too Good To Go'-appina finnur tú eina matstovu ella ein handil, sum er við í skipanini, og bíleggur tað, tú vilt hava, og rindar fyri tað online. Í fyrsta lagi ein tíma fyri afturlatingartíð vísir tú kvittanina og fært matin heim við tær- og bjargar honum undan ruskdunganum! Síðan felagið varð sett á stovn í 2015, hevur tað bjargað 353.000 máltíðum frá ruskílatinum. T. e. uml 700 tons av mati. Felagið hevur, umframt Umhvørvisvirðisløn Norðurlandaráðsins, vunnið tveir IVÆKST virðislønir: Årets Gyldne Hat og Årets Idealist. Til fyrilesturin fer Stian Olesen, stjóri í Too Good To Go, at greiða frá teirra virksemi–frá hugskoti til veruleika, og hvat tað merkir at vera við til at bjarga mannaættini. Fyrilesturin er ókeypis og verður í Skálanum í Norðurlandahúsinum týsdag 24. januar kl 19.30. Tiltakið er partur av fyrilestrarøðini VITSKA, sum er eitt samstarv millum Norðurlandahúsið og Fróðskaparsetur Føroya.